Siinkohal on paslik meenutada, et niinimetatud Euroopa võlakriisi puhkedes selle aasta mais ostis Euroopa Keskpank esimesel interventsiooninädalal kokku 16,5 miljardi euro ulatuses riigivõlakirju. Järgnevate nädalate ostud tõstsid kokkuostetud võlakirjade mahu juuni lõpuks juba 55 miljardi euroni ja tänaseks on nimetatud maht kasvanud ligikaudu 64 miljardile eurole. Kevadel oli ostude fookus eelkõige Kreeka võlakirjadel, eelmisel nädalal Iirimaa võlakirjadel, järjekorras järgmised on esmalt Portugal ning siis Hispaania. Tõenäoliselt näeme lähiajal keskpanga aktiivset sekkumist just läbi Iirimaa ja Portugali võlakirjade tugiostude teostamise ning arvestades turgude ebakindlust eelkõige Iirimaa suhtes peavad ostude mahud järgnevatel nädalatel oluliselt ületama eelmise nädala 700 miljoni euro taset.